I. Štefanec, poslanec: (2007-11-26):
Dámy a páni, súčasná vládna koalícia dnes, to ešte nie je ani pol druha roku predstierania vládnutia, sa zmieta v kríze a vo vnútornom boji o vzájomné kšefty. Po ešte ani nie pol druha roku dochádza k odvolávaniu samotného predsedu Národnej rady. Prečo teda taký razantný krok? Pretože dôvody sú jasné a je ich stále viac. Primárnym dôvodom je, samozrejme, to, čo už tu bolo povedané a je to niečo, čo v žiadnej demokratickej krajine nemá obdobu. Zneužitie svojho postavenia na zmenu zákona schváleného poslancami Národnej rady. Čo už môže byť silnejším prejavom arogancie moci a postavenia sa nad zákon, ak si niekto uzurpuje právo meniť vôľu volených zástupcov ľudí? Je snáď predseda Národnej rady viac ako zákon? A čoho je ešte všetkého schopný, ak si svojvoľne dovoľuje upravovať zákon? Argumenty o potrebnej úprave vyznievajú dosť cynicky zvlášť, keď sám pán predseda riadil predmetné hlasovanie a zlyhal teda predovšetkým on sám nielen ako predsedajúci, ale aj ako ústavný činiteľ a predovšetkým ako človek. K tomuto hlavnému dôvodu sa pridávajú aj dôvody ďalšie. Pozrime sa len na tieto fakty. Pri vedení schôdzí pozorujeme stále častejšie porušovanie rokovacieho poriadku a nerovnaký meter pri posudzovaní slov poslancov koalície a poslancov opozície. Mimochodom, svedkami sme boli takisto dnes takýchto praktík. Predsedajúci sa často riadi pravidlom, nebojí sa v parlamente zobrať slovo alebo vypnúť mikrofón opozičnému poslancovi, keď sa ti nepáči, čo hovorí. Veď opozícia nemá čo hovoriť do tvojho vládnutia, že? Za škandalózny prejav demonštrácie sily považujem aj predvolávanie si opozičných poslancov a vyhrážanie sa im pokutami za ich názory a výroky. Skutočnosť, že počas súčasného volebného obdobia neprešiel jeden jediný poslanecký návrh z opozície, je hanbou nie opozície a jej návrhov, ale hanbou koalície, ktorá si službu občanom pomýlila s permanentným silovým výkonom moci a arogantným správaním. Svedkami prejavov zneužitia moci sme boli už pri kreovaní výborov tohto parlamentu. Nová moc láskavo zverila vedenie len siedmim z devätnástich výborov Národnej    rady, čo   predstavuje 36,8  %, hoci počet poslancov opozície je 43,3 %. Že matematika nie je silnou stránkou najsilnejšej strany, to demonštrovala i pri rozložení postov vo vláde, ale to už je viac problém samotných koaličných partnerov. Za škandalózny prejav ignorácie moci a nerešpektovanie vôle ľudí považujem správanie sa predsedu Národnej rady pri rozhodovaní o petíciách. Či už to bola petícia za rešpektovanie názoru 160-tisíc občanov Slovenskej republiky o zdravotnom poistení a zdravotníctve, alebo petícia za rešpektovanie názoru 130-tisíc občanov o dôchodkovom zabezpečení. Nezaoberanie sa názormi ľudí pred prerokúvaním o príslušných zákonoch je napľutím do tváre tisíckam ľudí, ktorí sa dobrovoľne vyjadrili týmto spôsobom. Ktorá to že strana mala pred voľbami slogan Smerom k ľuďom? Dnes je z toho už len skôr smerom k lupom, ako sa nedávno trefne vyjadril jeden známy slovenský výtvarník. (Potlesk.) Prejavom despotického chápania moci je aj systematické potláčanie opozičných nominácií do inštitúcií vyžadujúcich si v demokratických systémoch paritné zastúpenie. Zažili sme to pri viacerých voľbách do nezávislých rád, mediálnych rád, regulačných rád. Boli sme toho svedkami pri nomináciách do Ústavného súdu alebo dokonca aj pri voľbe ombudsmana. Jasne ste tým dali najavo, pán predseda, aký máte postoj k demokratickej kontrole moci. Vážený pán predseda, vo svojom prvom príhovore v Národnej rade ste zdôrazňovali, ako údajne chcete ľudí spájať. Naozaj si myslíte, že ľudí spojíte demonštratívnymi silovými prejavmi moci a potláčaním neformálnych pravidiel? Ja si myslím, že spôsobom výkonu moci, ktorý demonštrujete, ľudí skôr medzi sebou rozdeľujete. O tom, že sa nedodržujú nielen neformálne pravidlá slušnosti, ale ani tie pravidlá formálne, svedčí permanentná absencia väčšiny členov vládneho kabinetu na hodine otázok alebo interpelácií. Pán predseda, viackrát sme na to upozorňovali a nedochádza ani k náznakom zlepšenia. Aj toto je vaša vizitka. Zaznamenal som viaceré výroky pána predsedu na tému Európskej únie v zmysle, že sa cíti Európanom a záleží mu na našom obraze v Európe. Nuž, dovoľte mi pripomenúť, že práve tento obraz sa za vášho vládnutia podstatne zhoršil. O Slovensku sa zrazu píše omnoho horšie ako pred pár rokmi a počet negatívnych článkov len za minulý rok narástol štvornásobne v zahraničnej tlači. Aj u vašich vlastných socialistov ste aj na tretíkrát na trestnej lavici a nielen zhoršujete imidž našej krajiny, ale jej aj reálne škodíte, keďže touto cestou nemôžete presadzovať slovenské záujmy. Chcem vám pripomenúť, že Národná rada za vášho vedenia schválila aj takéto zákony, aby rokovania vlády boli neverejné, aby sa zrejme daňoví poplatníci náhodou nedozvedeli, o akých kšeftoch jednáte, veď, čo ich do toho? Nie? Aby sa nezávislé inštitúcie stali oddeleniami ministerstiev, ako tomu bolo pri Úrade pre reguláciu sieťových odvetví, Úradu pre dozor nad zdravotnou starostlivosťou alebo pri Regulačnej rade Jadrového fondu. Nezávislosť je pre túto koalíciu nebezpečná, pretože ju chápe ako ohrozenie moci a zrejme ďalšie finančné príležitosti pre seba. Ďalej sa tu schválili také zákony za vášho pôsobenia, ktoré potláčajú súkromné vlastníctvo. Ľuďom predsa bola zrušená možnosť darovať 2 % ich daní. Veď o tom, o čom môžete rozhodovať vy, predsa nebudú rozhodovať ľudia. Pri stavbe diaľnic je tu hrozba začatia stavby na súkromných pozemkoch bez súhlasu vlastníkov. Zrejme každý pochopí vyšší cieľ a môžu sa ľudia tešiť, že im cez kuchyňu pôjde diaľnica a o tom predsa tiež rozhodujete vy. Zhoršili ste aj podmienky ľudí v dôchodkovom sporení. Úspory ľudí sú pre vás nebezpečné, pretože voliči budú tak na vás menej odkázaní. Schválili ste zákon, aby bol zakázaný zisk. Išlo, ako vieme, o zdravotné poisťovne. Aj keď súťažia o zákazníka lepšími službami, nie sú až také populárne. Čo na tom, že tieto rozhodnutia zaplatia v miliardách ľudia v budúcnosti? Vás zaujímajú viac súčasné preferencie. Prečo ste napríklad nezakázali aj zisk firmám, ktoré dodávajú do nemocníc prístroje? To by sa už  potom možno nemohli opakovať také škandalózne prípady, keď firma človeka, s ktorým ste podnikali, dodávala nehorázne predražené prístroje za stovky miliónov. To všetko v rezorte vášho nominanta. Toto je vaša spravodlivosť? Vysvetlite, prosím, vašim voličom, ako je to možné. Schválili sa tu aj také zákony, aby sa zvýšilo priame daňové zaťaženie a aby sa zhoršili pracovnoprávne vzťahy, čím sa jednoznačne zhoršili podmienky pre zamestnanie sa ľudí. Kontinuálne sa zhoršuje podnikateľské prostredie, a to sú veľmi, veľmi dôležité faktory pre pokračovanie slovenského rastu do budúcnosti. Bohužiaľ, legislatíva, ktorú presadzujete, zhoršuje náš rast, a tým zhoršuje postavenie ľudí v ďalších rokoch. Všetko uvedené vyústilo do dnešnej situácie, keď je druhý najvyšší ústavný činiteľ odvolávaný. Mimochodom, v histórii Slovenska sa tak stáva len po druhý raz. Tejto v úvodzovkách „pocty“ sa v minulosti dostalo len Ivanovi Gašparovičovi, súčasnému prezidentovi. Neviem, či je to náhoda, že takýmito raritami sa dnes môžu popýšiť dvaja naši najvyšší ústavní činitelia. Pán predseda, po tom, ako vás po vašom zásahu do legislatívneho procesu opozícia upozornila na zneužívanie vášho postavenia, ste svoje kroky neustále bránili a obhajovali. Apelovali ste na zdravý rozum. Nuž, ja vám chcem povedať, že tento apel som akceptoval a práve preto som sa podpísal pod návrh na vaše odvolanie. Budem zaň hlasovať preto, lebo chcem aj takto vyjadriť svoj postoj voči arogancii, ignorácii a nedodržiavaniu pravidiel. A za podporu slušnosti, tolerancie a dodržiavania pravidiel. Ďakujem veľmi pekne. (Potlesk.)